**Стварност, виртуелност, виртуелна стварност**

Оријентационе напомене

У *Сумраку идола*, у поглављу под насловом „Како је ­­­­’прави свет’ најзад постао бајка“, Ниче пише о укидању „правог света“ (идејни, трансцендентни бо­жанс­ки свијет) из платонистичко-хришћанске традиције, с којим је укинут и „привидни свет“ (тј. чулни свијет као одраз „правог свијета“ у платонизму). С укидањем тог дуалитета „паралелних“ свијетова из философске традиције само на кратко се десила афирмација јединог преосталог, уистину стварног, чулног свијета у коме живимо. Јер, умјесто Ничеовог тријумфалистичког „incipit Zarathustra“, због отклањања најдуже заблуде човјечанства, убрзо се могло чути оно: „*incipit* виртуелни свијет“. Започела је епоха виртуелне ствар­ности или вирту­елног свијета који је продукт „техно-науке“, што је израз који је изгледа сковао Франко Вол­пи, италијански мислилац који је настрадао под точковима камиона док се во­зио на бициклу. Речено језиком Жана Бод­ријара, виртуелни свијет је највиши ниво симулације стварности, јер она није заснована на било ком аспекту стварног свијета. То је свијет своје врсте.

Бодријарово одређење „виртуелне стварности“

За увид у све важније аспекте појма „виртуелне стварности“ инструк­тиван је управо поменути Жан Бодријар. Два његова текста нарочито су захвална за интерпретацију у контексту философије технике и медија: *Симу­лакруми и симулација* и *Симулација и збиља*. Као предложак за читање Бодри­јарових текстова нека послужи следећи цитат из његовог зборника есеја *Симулација и збиља*:

Dosad su svi sustavi propali. Magijski, metafizički, religijski poretci, koji su nekoć nalazili svoju potvrdu, pali su u nemilost. Ali, *ovaj put,* *doista izgleda da je u našim rukama konačno rješenje, konačni* *ekvivalent: Virtualna Stvarnost u svim svojim oblicima* – polje numeričkog, informacija, svjetska kompjuterizacija, kloniranje. Riječju, uprizorenje savršenog artefakta, virtualnog i tehnološkog, takvog koji omogućuje razmjenu svijeta sa svojim umjetnim dvojnikom.